Ghana mampanyin Nana Addo Danquah Akuffo Addo atsew aporisifo hɔn atsenae fofor ano wɔ Kwabenya wɔ Nkran Kurowpɔn Mantɔw mu. Wukuda Ebɔbira 19, 2023 na aban tseew atsenae fofor yi ano. Atsenae fofor yi ne dzin nye “Kwabenya Aporisifo Atsenae Dwumadzi” a ɔhyɛ Ghana aban ne “Bambɔ Edwumayɛfo Hɔn Atsenae” enyidoadzehu no ase. Atsenae yi yɛ beebi a aporisifo mbaa na mbanyin na mpanyimfo bɛtsena na ɔhyɛ Asoɛe a wɔhwɛ Asaase na Ɔdomankodze Nsɛnsɛm ho no ase.
Ber a nna aban retsew aporisifo hɔn atsenae fofor yi ano no, aban mu mpanyimfo ekukudam na nna wɔwɔ dwumadzi no ase. Binom nye mampanyin Nana Addo Danquah Akuffo Addo, aporisifo panyin George Akuffo Dampare, Soɛefo a ɔhwɛ bambɔ nsɛnsɛm do Dominic Nitiwul na binom a wɔkeka ho.
Atsenae no wɔ adan aha enum na duanan (514) a eguaree, egyananbea na gyaadze hyehyɛ mu. Adan aha enum na duanan no, no mu aha ebiasa na eduonu ebien (322) na woesi ewie korakoraa a aporisifo no botum atsena mu. Dɛm adan a ayɛ krado no, abaɛfor ndzɛmba ahorow ayɛ mu ma ma a ɔbɔboa ma aporisifo yi na hɔn ebusua asetsena ayɛ asomdwee na enyigye. Bi nye agordzibea ahorow, mbofra skuul kesi mbofra nsɔwdo skuul, asɔr, na abaɛfor ndzɛmba ahorow a ɔkeka ho.
Ber a nna dwumadzi no rokɔ do no, iyi na mampanyin Nana Addo Danquah Akuffo Addo Danquah dze too gua:
“Atsenae yi a matsew ano ndɛ yi yɛ kurow akɛse mu aban dwumadzi a yɛato no dzin “Aviation City Redevelopment” dwumadzi a ɔwɔ Airport Enclave a ɔwɔ Nkran no no nsunsuando. Atsenae fofor a ɔwɔ abaɛfor ndzɛmba ahorow yi bobue kwan ma mpontu a aban nam amansuon-ankorankor nkitahodzi a aban nye “Unique Development” Edwumakuw no wɔ no ama hɛn aporisifo mbaa na mbanyin a edwumadzen ahyɛ hɔn ma no”.
Kwabenya Aporisifo Atsenae fofor a aban ebue yi yɛ enyidoadzehu bi a amamfo enyi agye ho a wɔrobɔ aban n’abaw do wɔ ho. Ɔyɛ adze bi a ɔdze mpontu bɛbrɛ aporisifo na Ghana Bambɔ Edwumakuw no nyinara.
